Aeroporto da Coruña

O **aeroporto da Coruña** (IATA: **LCG**, OACI: **LECO**), tamén coñecido como **aeroporto de Alvedro**, é un aeroporto galego situado en Alvedro (Almeiras), no concello de Culleredo, a 7 quilómetros da Coruña.

## Historia 
O primeiro proxecto do aeroporto na cidade da Coruña foi aprobado en Consello de Ministros o 11 de setembro de 1953 e declaraba o traballo de realización urxente, descartando alternativas noutros lugares como A Laracha , Arteixo, Baldaio, a ría do Burgo ou a Ría de Betanzos. Se non houbera un proxecto anterior foi en parte debido ás dificultades orográficas e climáticas da zona e o impulso dado á construción do aeroporto de Lavacolla, en Santiago de Compostela, que fora inaugurado en 1935.

Este primeiro proxecto implicaba a construción dun campo de voos na meseta de Alvedro, en Culleredo, que se consideraba suficiente para a construción dun aeródromo tipo C. En proxectos posteriores incluíuse a construción dunha área de estacionamento e unha terminal de viaxeiros.

En 1961 foron instalados a radiobaliza e os grupos electróxenos da central eléctrica e en 1962 construíuse o predio terminal, realizouse a sinalización da pista de voos e foi urbanizada a contorna da terminal. Mentres estes traballos eran realizados, a Deputación da Coruña encargouse da construción da estrada que uniría o aeroporto coa Coruña e Santiago de Compostela, e a Dirección de Protección do Voo completou as instalacións de axuda á navegación. Finalmente, en 1963, construiríase o predio de servizos.

Unha vez rematadas as obras ábrese o aeroporto ao tráfico aéreo civil español e a inauguración oficial ten lugar o 25 de maio de 1963. O seu primeiro voo foi coa liña de Iberia dende Madrid ata A Coruña e volta.

En 1964, e só durante ese ano, operaría a liña Vigo-Coruña-Santander-Donostia-Barcelona con avións Convair 400. Non foi até 1971, cando se retomou esta liña co mesmo discreto resultado. A finais dos anos 60 chegaron os primeiros voos chárter desde Suíza e Londres.

O 13 de agosto de 1973 tivo lugar o peor accidente da aviación da historia de Galicia en Montrove, Oleiros, no que morreron oitenta e cinco persoas. Este feito reduciu a actividade do aeroporto.

O 28 de abril de 1990 reinaugurouse o aeroporto e ó longo de toda a década sufrirá varias modificacións na terminal de pasaxeiros, no alongamento da pista, na construción de fingers e a conexión de voos internacionais a Londres e Lisboa.

## Infraestruturas 
O aeroporto da Coruña conta cunha pista asfaltada na súa totalidade de 2.340 metros con orientación 035º/215º, resultando as pistas 03 e 21. Esta última cabeceira conta con axudas instrumentales VOR-DME, NDB e ILS CAT II/III, mentres que a pista 03 pese á insistencia por parte das aeroliñas de que se instale un VOR  ao non ser posible o uso dun ILS pola proximidade dun monte de alta elevación que deixa tras de si o punto de decisión, a cabeceira non conta con ningunha axuda instrumental, de modo que as aproximacións a devandita pista son completamente visuais.
Así mesmo, a pista é a segunda máis pequena dos aeroportos españois peninsulares logo da pista do aeroporto de San Sebastián. O 25 de xuño de 2015 a pista quedou ampliada en 400 metros ata os 2.340 metros asfaltados, permitindo a operatividad de avións do tipo Airbus A320 a carga completa, ou modelos de maiores dimensións utilizados en voos transoceánicos con certa penalización de carga, como os Airbus A330 ou os Boeing 777.

O aeroporto conta cunha terminal inaugurada en 1996, que conta cunha cafetería, tendas e, por suposto, a zona de facturación e embaque, con 4 portas (gates) en total.

O aparcadoiro do aeroporto terminou as súas obras de ampliación en novembro de 2010, o que implica un aumento considerable de prazas para vehículos, case 2000, distribuídas en catro niveis (un a nivel de chan e tres plantas subterráneas).

Outros dos servizos cos que conta o aeroporto son un pequeno parque de bombeiros, un autobús para desprazar aos pasaxeiros ata os avións que haxa en pista e unha estación turística para voos en avioneta pola cidade da Coruña.

## Aeroliñas e destinos 
## Tráfico 
O aeroporto da Coruña experimentou nos últimos anos un notábel incremento do número de viaxeiros, pasando de 367.586 en 1996 a 1.014.780 en 2006. Tamén en número de operacións e no transporte de mercadorías houbo aumento, no 2006 xestionáronse 17.406 operacións e movéronse 554 toneladas de carga.

No 2007 chegouse aos 1.266.804 de pasaxeiros grazas, á implantación de novas aeroliñas como EasyJet e Clickair, e co incremento de frecuencias e rutas que voan sobre Alvedro. Esta cifra do 2007 foi á máxima que rexistrou o aeroporto, pois no 2008 a actividade comercial na terminal experimentou un descenso que continuou no 2009.

## Galería de imaxes 
:*Vexa o artigo principal en Galería de imaxes do aeroporto de Alvedro, Culleredo*

Ficheiro:Aeropuerto de Coruna.jpg|Instalacións
Ficheiro:O Burgo 090710 Galiza 20.jpg|Avión sobrevoando O Burgo tras saír do aeroporto
Ficheiro:Alvedro2.jpg|Mostrador de facturación
File:Radio baliza VOR DME Lorbé, Oleiros.jpg|Radio baliza VOR/DME Lorbé, Oleiros
Ficheiro:Plataforma del Aeropuerto de La Coruña.JPG|Vista da plataforma de aeronaves civís do aeroporto da Coruña. Vemos un A319 de EasyJet, un A320 de Iberia, un 737-800 de Air Europa e unha G550 privada.

## Notas 
## Véxase tamén 
### Outros artigos 
* Aeroportos de Galicia
* Heliportos de Galicia
* Aeroporto de Vigo
* Aeroporto da Lavacolla

### Ligazóns externas 
* Páxina oficial do aeroporto da Coruña na web de AENA